**Kampaň Bratislava 2030 chce v Bratislavčankách a Bratislavčanoch prebudiť záujem o budúcnosť hlavného mesta**

BRATISLAVA, 24. máj 2022. **Metropolitný inštitút Bratislavy spúšťa intenzívnejšiu informačnú kampaň o strategickom** [**dokumente Bratislava 2030**](https://bratislava2030.sk/) **– Program hospodárskeho a sociálneho rozvoja. Vyše 350-stranový dokument tvorí kostru plánu, ako by malo hlavné mesto o desať rokov vyzerať. Hovorí o tom, čo je potrebné spraviť v Bratislave, aby dokázala efektívne fungovať po roku 2030 v kontexte klimatických zmien, lepšej dostupnosti bývania, aké zmeny sa udejú v oblasti športu či kultúry, a ako udržíme krok s ostatnými európskymi mestami.**

Mesto chce do roku 2030 napríklad vybudovať 64 kilometrov nových cyklotrás, znížiť dobu čakania na nájomný byt zo 6 rokov na 2 roky, či vysadiť ďalších 25 000 stromov. Dokument vypracovalo 120 odborníčok a odborníkov z rôznych oblastí. Za každú oblasť existujú konkrétne ciele, na ktoré sú naviazané opatrenia s merateľnými ukazovateľmi. Vďaka ním bude možné tieto ciele efektívne napĺňať.

Cieľom kampane je ukázať obyvateľom a obyvateľkám Bratislavy, že hlavné mesto má plán s merateľnými ukazovateľmi, a vie, akým spôsobom sa chce posúvať. **Hlavnou aktérkou kampane je herečka SND Janka Kovalčíková, známa tiež z rôznych televíznych seriálov.** Janka prostredníctvom svojich vlastných skúseností a zážitkov v kampani vysvetľuje, prečo je dokument Bratislava 2030 dôležitý a čo obyvateľom Bratislavy prinesie do ich každodenného života. Jednotlivé opatrenia a ciele sú zrozumiteľným jazykom vysvetlené v krátkom videu a v statických formátoch na sociálnych sieťach.

***„Bratislava mi prirástla k srdcu, je to môj domov. Mám tu rodinu, priateľov, rozbehnuté aktivity. Mňa osobne veľmi zaujíma kde budeme robiť o 10 rokov predstavenia, ako nás umelcov podporí mesto, ako ma mesto podporí ako cyklistku, možno budúcu matku, alebo mi zjednoduší život ako občianke. Preto spolupráca na tomto projekte je pre mňa spôsob, ako povzbudiť aj ostatné Bratislavčanky a Bratislavčanov, aby sa zaujímali, pýtali sa, navrhovali lepšie riešenia alebo ideálne - aby sa sami zapájali do mestských aktivít,“*** vysvetľuje Janka Kovalčíková dôvody, prečo sa pre túto spoluprácu rozhodla.

Janka Kovalčíková pochádza z Prešova a ako študentka herectva sa presťahovala do Bratislavy pred 11 rokmi. Aj to bol jeden z dôvodov, prečo sa Metropolitný inštitút Bratislavy rozhodol spolupracovať práve s ňou, keďže zastupuje veľkú a neustále rastúcu skupinu obyvateľov Bratislavy, ktorým aj napriek tomu, že nie sú rodení Bratislavčania, záleží na tom, ako bude hlavné mesto vyzerať o 10 rokov.

**Aktuálny návrh strategického plánu Bratislava 2030 je zverejnený na** [**www.bratislava2030.sk**](http://www.bratislava2030.sk/) **spolu s elektronickým formulárom pre zber pripomienok.** **Obyvateľky a obyvatelia Bratislavy môžu v priebehu najbližších dvoch týždňoch zaslať svoje pripomienky, ktoré sa vyhodnotia a zapracujú do finálnej verzie dokumentu. Tá pôjde 23. júna 2022 na schválenie na mestské zastupiteľstvo.**

**Zadávateľ kampane:** Metropolitný inštitút Bratislavy │ **Produkcia:** Playground 13│ **Réžia:** Juraj Zmatek